KOMMISSIONENS BESLUTNING af 13. februar 1995 om godkendelse af dele af det finske program for gennemførelse af artikel 138, 139 og 140 i akten vedrørende vilkårene for Republikken Østrigs, Republikken Finlands og Kongeriget Sveriges tiltrædelse (Kun den finske udgave er autentisk) (95/33/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til akten vedrørende vilkårene for Republikken Østrigs, Republikken Finlands og Kongeriget Sveriges tiltrædelse, særlig artikel 138, 139 og 140, og

ud fra følgende betragtninger:

Den 26. oktober 1994 underrettede Finland i henhold til nævnte akts artikel 143 Kommissionen om det finske program for gennemførelse af aktens artikel 138, 139 og 140 om støtte til en række produkter og aktiviteter i perioden 1995 - 1999;

meddelelsen blev ændret ved skrivelse af 16. december 1994;

foranstaltningerne i programmet opfylder bestemmelserne i artikel 139 og 140;

støtten opfylder også bestemmelserne i artikel 138, for så vidt angår støtteniveauet, og i visse tilfælde også støttens form; i andre tilfælde er artiklens bestemmelser om, at støtten skal ydes i en passende form, derimod ikke opfyldt;

den støtte, der ydes, bør stemme overens med principperne for reformen af den fælles landbrugspolitik; støtte, der ydes for de producerede mængder i en periode på over et år, stimulerer produktionen mere end støtte, der er baseret på areal eller antal dyr, og støtten ydes derfor ikke i en passende form under de gældende markedsvilkår i EF (bortset fra komælk, hvor EF's kvoteordninger holder produktionen under kontrol, og kartofler til stivelsesproduktion, hvor der i henhold til artikel 138, stk. 5, er fastsat særlige foranstaltninger, herunder mængdelofter for støtte i henhold til denne artikel); udtrykket »i en passende form« skal fortolkes på en sådan måde, at det også indebærer overholdelse af en række mængderestriktioner, der er fastsat i de fælles markedsordninger;

med undtagelse af komælk og kartofler til stivelsesproduktion kan den del af programmet, der fastsætter støtte på basis af mængder, derfor kun godkendes på den betingelse, at støtten efter en overgangsperiode på et år, der skal sikre en smidig overgang, omdannes til støtte på basis af areal eller antal dyr ved hjælp af passende omregningssatser;

Kommissionen bør underrettes om den faktiske udvikling i markedspriserne i Finland for de af denne beslutning omfattede finske gartneriprodukter for at kunne kontrollere, at bestemmelserne i artikel 138 overholdes; Kommissionen bør også en gang om året underrettes om anvendelsen af denne beslutning for alle produkter, for hvilke der kan ydes støtte;

for så vidt angår levende planter og blomsterdyrkningens produkter, opfylder det finske program bestemmelserne i bilag XIII, stk. 3, første led; Kommissionen har endnu ikke afgjort, om bestemmelserne i bilag XIII, stk. 3, andet led, er overholdt;

for bestemte produkter vil den støtte der kan ydes, blive fastlagt på et senere tidspunkt -

VEDTAGET FØLGENDE BESLUTNING:

Artikel 1

Kommissionen bemyndiger Finland til inden for de grænser og på de betingelser, der er fastsat i denne beslutning, at yde:

a) den i bilag I omhandlede støtte i løbet af overgangsperioden

b) den i bilag II omhandlede støtte:

- i den for 1995 fastsatte form

- i form af arealstøtte eller støtte pr. dyr/storkreatur for de følgende år af overgangsperioden.

Artikel 2

1. Støtten ydes inden for følgende grænser:

- kartoffelstivelse: en samlet landsmængde på 179 166 tons om året

- komælk: 2 352 000 tons, der hvert år i givet fald forhøjes med den mængde, der tildeles SLOM-producenter i henhold til EF-bestemmelserne

- markafgrøder: det gennemsnitlige antal hektar med markafgrøder eller hektar, der er braklagt i henhold til en statsstøtteordning i 1989, 1990 og 1991 som omhandlet i Rådets forordning (EØF) nr. 1765/92 (1)

- ammekøer: det individuelle loft for en producent i henhold til artikel 4d, stk. 1a, i Rådets forordning (EØF) nr. 805/68 (2)

- hankvæg: 250 000 dyr om året, dog højst 90 dyr, pr. bedrift

- ammekøer og hankvæg: det samlede antal dyr, for hvilket der kan ydes støtte, må ikke overstige en belægningstæthed på 2,5 storkreaturer/ha foderafgrøder i 1995 og 2 storkreaturer/ha foderafgrøder i de følgende år

- moderfår og geder: det individuelle loft for en producent i henhold til artikel 5e i Rådets forordning (EØF) nr. 3013/89 (3)

- sukkerroer: en sukkerroemængde svarende til 146 776 tons hvidt sukker

- levende planter og blomsterdyrkningsprodukter: en samlet landsmængde på 155 ha om året, plus individuelle lofter, der skal fastlægges i henhold til aktens bilag XIII.

2. De finske myndigheder sikrer sig, at bestemmelserne i artikel 3, stk. 2, i Rådets forordning (EF) nr. 3095/94 overholdes (4).

Artikel 3

1. For så vidt angår den i artikel 1, litra b), omhandlede støtte, meddeler Finland inden den 1. november 1995 Kommissionen de planlagte omregningssatser, der skal anvendes for støttebeløb på basis af areal eller antal dyr/storkreaturer fra 1996 til 1999. Kommissionen træffer beslutning om omregningssatserne senest den 1. januar 1996.

2. Med henblik på kontrol af overholdelsen af bestemmelserne i artikel 138 vedrørende de indledende satser for støtte til de i bilaget anførte gartneriprodukter sender Finland hvert kvartal Kommissionen oplysninger om producentpriser på hjemmemarkedet i 1995.

Hvis disse priser er væsentligt højere end dem, der er lagt til grund ved bestemmelsen af de indledende støttesatser, kan Kommissionen revidere denne beslutning. Revideres en beslutning, får det kun virkning for støttesatserne i resten af overgangsperioden, så at det sikres, at der ikke ydes overkompensation i den samlede overgangsperiode.

3. Denne beslutning foregriber ikke senere beslutninger, der træffes for produkter uden for bilaget, og berører ikke bestemmelserne i tiltrædelsesaktens artikel 138, stk. 5.

Artikel 4

De finske myndigheder sender hvert år Kommissionen en rapport om anvendelsen af denne beslutning med oplysninger om udviklingen i produktionen af og handelen med de af støtteordningen omfattede produkter. Den årlige rapport tilsendes Kommissionen senest den 30. april det følgende år.

Artikel 5

Denne beslutning er rettet til Republikken Finland.

Udfærdiget i Bruxelles, den 13. februar 1995.

På Kommissionens vegne

Franz FISCHLER

Medlem af Kommissionen

(1) EFT nr. L 181 af 1. 7. 1992, s. 12.

(2) EFT nr. L 148 af 28. 6. 1968, s. 24.

(3) EFT nr. L 289 af 7. 10. 1989, s. 1.

(4) EFT nr. L 328 af 20. 12. 1994, s. 5.

BILAG I

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

(1) Antallet af dyr kan alternativt opgøres som et årligt gennemsnit.

(2) Omregning til storkreatur:

avlshopper: 1 storkreatur Moderfår og geder: 0,15 storkreatur

arbejdshest: 0,85 storkreatur Malkekøer, kvæg >2 år: 1 storkreatur

travheste, rideheste og ponyer: 0,60 storkreatur Kvæg mellem 6 måneder og 2 år: 0,6 storkreatur.

BILAG II

>TABELPOSITION>